Shavkat Mirziyoyev: Mahalla bilan profilaktika inspektori hamkorligini kuchaytirmasdan jinoyatchilikka qarshi samarali kurashib boʻlmaydi

17.11.2017
Prezidentimiz Sergeli tumani ichki ishlar boshqarmasi qoshidagi 50-shahar ichki ishlar boʻlimi faoliyati bilan tanishdi.
Mazkur ichki ishlar boʻlimining asosiy vazifasi tumandagi «Bunyodkor», «Mehrigiyo», «Habibiy», «O‘zgarish», «Choshtepa», «Joʻnariq», «Noʻgʻayqoʻrgʻon» mahalla fuqarolar yigʻinlarida tinchlik va osoyishtalikni ta’minlash, hududda jinoyat sodir etilishining oldini olish, ularni barvaqt aniqlash, aholi oʻrtasida profilaktika tadbirlarini oʻtkazishdan iborat.
Boʻlimda navbatchilik qismi, texnik qoʻriqlash markazi, tezkor vakil, surishtiruvchi, migratsiya va fuqarolikni rasmiylashtirish inspektori, voyaga yetmaganlar va yoshlar boʻyicha inspektor hamda mahalla profilaktika inspektori samarali faoliyat koʻrsatishi uchun barcha sharoit yaratilgan.
Ichki ishlar boʻlimi zamonaviy axborot-kommunikatsiya texnologiyalari bilan jihozlangan. Mavzedagi koʻp qavatli uylarning 100 dan ortiq kirish yoʻlagi va 22 gavjum joyga videokuzatuv uskunalari oʻrnatilgan. Bu hududni tunu kun nazorat qilish, jinoyatchilik va huquqbuzarliklarga qarshi kurashish, ularning oldini olishda oʻz samarasini beradi.
Prezidentimiz 50-shahar ichki ishlar boʻlimi xodimlari bilan 15-noyabr kuni huquqbuzarliklar profilaktikasi va jinoyatchilikka qarshi kurashish masalalariga bagʻishlab oʻtkazilgan videoselektor yigʻilishida belgilangan vazifalar ijrosi quyi pogʻonada qanday aksini topayotgani yuzasidan muloqot qildi.
Hozirgi kunda eng katta masala – bu ichki ishlar tizimining quyi boʻgʻinini mustahkamlashdan iborat, dedi Shavkat Mirziyoyev. Biz profilaktika inspektorlarining yashashi va ishlashi uchun barcha sharoitlarni yaratib berdik. Endi ularning salohiyatini, mahalla fuqarolar yigʻini bilan hamkorligini kuchaytirish zarur. Bundan keyin har bir mahalladagi profilaktika inspektori oʻrniga uch nafar eng professional xodim saralab olib biriktiriladi. Shunday qilsak, ular oʻrtasida raqobat paydo boʻladi, odamlarning tinchligi va osoyishtaligini ta’minlaydigan chinakam samarali tizim yaratiladi.
Davlatimiz rahbari zamonaviy texnologiyalar bilan ta’minlangan avtotransport vositasida shubhali shaxslarning suratini olish va ularni aniqlash boʻyicha oʻrnatilgan tizimning ishlash jarayonini koʻzdan kechirdi. Toshkent shahrida ichki ishlar boʻlimlari uchun shunday maskanlar qurish va ularni zamonaviy texnologiyalar bilan jihozlash yuzasidan topshiriqlar berdi.